Φιλοσοφική Σχολή Α.Π.Θ.

Η Φιλοσοφική  Σχολή είναι μία από τις έντεκα σχολές του Αριστοτελείου Πανεπιστημίου Θεσσαλονίκης.

Ιστορία 
Η Φιλοσοφική Σχολή του Αριστοτελείου Πανεπιστημίου Θεσσαλονίκης ιδρύθηκε το 1925, μια δεκαετία περίπου μετά την απελευθέρωση της Μακεδονίας για να δοθεί στο έθνος μια νέα σχολή που θα εξυπηρετούσε τις εκπαιδευτικές ανάγκες της νέας Ελλάδας.

Ο σκοπός της σχολής είναι διπλός, αφενός να καταρτίζει ικανά στελέχη για την δευτεροβάθμια εκπαίδευση και αφετέρου να ετοιμάζει επιστήμονες ικανούς για έρευνα σε μια ολόκληρη σειρά από τομείς των ιστορικών, ανθρωπιστικών και κοινωνικών επιστημών.

Τμήματα 
Η Φιλοσοφική Σχολή αποτελείται από 8 τμήματα τα οποία είναι:

 Τμήμα Φιλολογίας (1925)
 Τμήμα Ιστορίας και Αρχαιολογίας (1925)
 Τμήμα Φιλοσοφίας και Παιδαγωγικής (1984)
 Τμήμα Αγγλικής Γλώσσας και Φιλολογίας (1951)
 Τμήμα Γαλλικής Γλώσσας και Φιλολογίας (1954)
 Τμήμα Γερμανικής Γλώσσας και Φιλολογίας (1960)
 Τμήμα Ιταλικής Γλώσσας και Φιλολογίας (1961)
 Τμήμα Ψυχολογίας (1993)

Προσωπικό 
Το Διδακτικό και Ερευνητικό Προσωπικό (Δ.Ε.Π.) της σχολής είναι περίπου 250 άτομα (Καθηγητές, Αναπληρωτές Καθηγητές, Επίκουροι Καθηγητές, Λέκτορες).

Εγκαταστάσεις 
Οι εγκαταστάσεις τις Σχολής βρίσκονται στο Ανατολικό τμήμα του campus, του Αριστοτελείου Πανεπιστημίου Θεσσαλονίκης και αποτελείται από 2 κτήρια, το Παλαιό Κτήριο Φιλοσοφικής (όπου αναγράφεται και το ρητό του Α.Π.Θ ) και το Νέο Κτήριο Φιλοσοφικής.

Βιβλιοθήκες 
Κάθε Τμήμα της Σχολής έχει την δική του βιβλιοθήκη, που είναι διασυνδεδεμένη με το Σύστημα Βιβλιοθηκών του Αριστοτελείου Πανεπιστημίου Θεσσαλονίκης. Στις διάφορες βιβλιοθήκες, υπάρχουν χιλιάδες τίτλοι βιβλίων, αλλά και εκατοντάδες επιστημονικά περιοδικά και άρθρα. Επίσης, οι φοιτητές έχουν πρόσβαση και σε όλες τις διπλωματικές εργασίας, αλλά και στις διδακτορικές διατριβές που έχουν εκπονηθεί από φοιτητές του εκάστοτε τμήματος.

Η Βιβλιοθήκη της Φιλοσοφικής Σχολής
Η Βιβλιοθήκη της Φιλοσοφικής Σχολής της Θεσσαλονίκης απευθύνεται στα μέλη του Αριστοτελείου Πανεπιστημίου (Α.Π.Θ.), δηλαδή το διδακτικό/διοικητικό προσωπικό και τους σπουδαστές του αλλά και στο ευρύ κοινό που την επισκέπτεται. Κύριος σκοπός της είναι να εξυπηρετεί και να καλύπτει τις πληροφοριακές ανάγκες των χρηστών της και να υποστηρίζει τις ερευνητικές τους διαδικασίες μέσα από τις συλλογές, τις υπηρεσίες και τις πηγές πληροφόρησης που παρέχει. Παράλληλα, προωθεί τη μόρφωση και την εκπαίδευση, προβάλλει το εκπαιδευτικό έργο της Φιλοσοφικής Σχολής και του Πανεπιστημίου γενικότερα, εμπλουτίζεται με αγορά νέου υλικού, διαχειρίζεται τους πόρους της και απασχολεί εκπαιδευμένο προσωπικό. Η συλλογή της ανταποκρίνεται στις θεματικές περιοχές που θεραπεύει η Σχολή, βάσει των προγραμμάτων σπουδών και αποτελείται από βιβλία, περιοδικά, οπτικοακουστικό (CD-ROMs κ.ά.) και πληροφοριακό (εγκυκλοπαίδειες, λεξικά κ.ά.) υλικό.

Υπηρεσίες της βιβλιοθήκης
Η βιβλιοθήκη παρέχει στους χρήστες της, υπηρεσίες και ηλεκτρονικές πηγές πληροφόρησης για την υποστήριξη της ερευνάς τους:
Δημόσιος Κατάλογος Βιβλιοθήκης(OPAC)] Περιλαμβάνει το υλικό όλων των Τμηματικών Βιβλιοθηκών καθώς και αυτό της Κεντρικής Βιβλιοθήκης του Αριστοτελείου Πανεπιστημίου Θεσσαλονίκης και μπορεί ο χρήστης να εντοπίσει αυτό που χρειάζεται.
Αναγνωστήριο. Είναι μία αίθουσα κατάλληλη για μελέτη τεκμηρίου από τη συλλογή.
Νησίδα ηλεκτρονικών υπολογιστών. Περιλαμβάνει Η/Υ συνδεδεμένους στο Διαδίκτυο για την αναζήτηση και την ανεύρεση υλικού σε όλες τις βιβλιοθήκες του πανεπιστημίου. Παράλληλα, παρέχεται δυνατότητα ασύρματης δικτύωσης.
Φωτοτυπίες. Με την αγορά κάρτας, ο χρήστης μπορεί να φωτοτυπήσει υλικό που τον ενδιαφέρει.
Δανεισμός. Το υλικό δανείζεται μόνο στα μέλη του Α.Π.Θ. που κατέχουν κάρτα μέλους/δανεισμού.  
Διαδανεισμός. Με την υπηρεσία του διαδανεισμού, έχουν τη δυνατότητα οι χρήστες να προμηθευτούν ανάτυπα που δεν υπάρχουν στη συλλογή της βιβλιοθήκης αλλά στη συλλογή κάποιας άλλης. Για τον διαδανεισμό από ξένες πανεπιστημιακές βιβλιοθήκες, υπεύθυνη είναι η Κεντρική Βιβλιοθήκη του Αριστοτελείου Πανεπιστημίου Θεσσαλονίκης  και εκεί θα πρέπει να απευθυνθεί κάποιος για να εξυπηρετηθεί.
Εκπαίδευση Χρηστών Βιβλιοθήκης. Τα μέλη της πανεπιστημιακής κοινότητας μπορούν να παρακολουθήσουν σεμινάρια που οργανώνει η βιβλιοθήκη σε οργανωμένες ομάδες, με σκοπό την εκπαίδευσή τους για τη χρήση των υπηρεσιών της.

Ηλεκτρονικές πηγές πληροφόρησης 
Περιοδικά Πλήρους Κειμένου Full Text (Healink, ProQuest κλπ). Έχει εξασφαλίσει πρόσβαση σε περιοδικά πλήρους κειμένου καθώς και σε ψηφιοποιημένα ελληνικά φιλολογικά περιοδικά 19ου – αρχές 20ου αιώνα.
Βιβλιογραφική Έρευνα. Παρέχεται πρόσβαση σε Βάσεις Δεδομένων διαφόρων θεματικών περιοχών.
Διατριβές. Συντηρεί αρχείο σε ηλεκτρονική μορφή, με διδακτορικές διατριβές που εκπονούνται στο Πανεπιστήμιο.
Επετηρίδες. Διατηρεί Επετηρίδες Φιλοσοφικών Σχολών Αθήνας/Θεσσαλονίκης για τα έτη 1925-1997 σε ηλεκτρονική μορφή.
Ηλεκτρονικά Βιβλία. Παρέχεται η δυνατότητα πρόσβασης σε μεγάλο αριθμό βιβλίων σε ηλεκτρονική μορφή.
Εφημερίδες – Περιοδικά – Θεματικές Πύλες. Διαθέτει κατάλογο ψηφιοποιημένων εφημερίδων, περιοδικών καθώς και θεματικών πυλών.

Ωράριο λειτουργίας
Η βιβλιοθήκη λειτουργεί Δευτέρα & Παρασκευή τις ώρες 07:30-15:30, ενώ Τρίτη, Τετάρτη & Πέμπτη τις ώρες 07:30-18:00.  Σε περιόδους εορτών ή αργιών το παραπάνω ωράριο μπορεί να τροποποιηθεί και ανακοινώνεται στη βιβλιοθήκη.

Σπουδές 
Τα τμήματα της Φιλοσοφικής Σχολής του ΑΠΘ παρέχουν προπτυχιακές, μεταπτυχιακές σπουδές καθώς και συμμετοχή σε διατμηματικά προγράμματα.

Εξωτερικοί σύνδεσμοι 
Ιστοσελίδα Αριστοτελείου Πανεπιστημίου Θεσσαλονίκης
Ιστοσελίδα Τμήματος Ιστορίας & Αρχαιολογίας 
Ιστοσελίδα Τμήματος Φιλολογίας
Ιστοσελίδα Τμήματος Φιλοσοφίας & Παιδαγωγικής
Ιστοσελίδα Τμήματος Ψυχολογίας
Ιστοσελίδα Τμήματος Αγγλικής Γλώσσας & Φιλολογίας
Ιστοσελίδα Τμήματος Γαλλικής Γλώσσας & Φιλολογίας
Ιστοσελίδα Τμήματος Γερμανικής Γλώσσας & Φιλολογίας
Ιστοσελίδα Τμήματος Ιταλικής Γλώσσας & Φιλολογίας

Απόφοιτοι

 Ντίνος Χριστιανόπουλος

Αναφορές

Αριστοτέλειο Πανεπιστήμιο Θεσσαλονίκης